Source: https://www.baznyesz-miskolc.hu/news/teves-a-birosag-homan-itelete-gellert-adam/
Timestamp: 2020-01-18 07:39:08
Document Index: 4097969

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Téves a bíróság Hóman-ítélete - Gellért Ádám :: baznyesz-miskolc
Kezdőlap > Téves a bíróság Hóman-ítélete - Gellért Ádám
Téves a bíróság Hóman-ítélete - Gellért Ádám
2016.02.10 18:29
A Fővárosi Törvényszék ott tévedett igazán, amikor Hóman Bálintot az egységbe foglalt bűncselekmény alól felmentette, vagyis rossz jogi minősítés alapján döntött a bíróság – mondta Gellért Ádám a Klubrádió Megbeszéljük című műsorában. A nemzetközi jogász szerint ezt csak akkor tehette volna meg, ha előtte egyenként megvizsgálja a többi részcselekményt is. Ez azonban az eljárás egyik szakaszában sem történt meg.
A jogász szerint a Fővárosi Törvényszék Hóman Bálinttal kapcsolatos ítélete több szempontból is kifogásolható, és a perújítási indítvány alapján nem vezethetett volna a politikussal szemben hozott népbírósági ítéletek hatályon kívül helyezéséhez. A jogász a arról beszélt, hogy szerinte a törvényszék nem elemezte kellő mélységben a Népbíróságok Országos Tanácsa (NOT) által hozott ítéletet.
A Fővárosi Törvényszék ugyanis nem vette figyelembe, hogy a NOT Hóman Bálint tevékenységét átminősítette és a Budapesti Népbíróság által megállapított egyes részcselekményeket ún. jogi egységbe foglalta. A NOT szerint Hóman népellenes és háborús bűncselekménynek minősülő össztevékenységével egy rendbeli háborús bűncselekményt követett el. A NOT indokolása szerint Hóman nem csak elősegítette Magyarországnak a háborúba való fokozottabb mértékű belesodródását, hanem azt megakadályozni sem törekedett. A Fővárosi Ítélőtábla útmutatása alapján a Fővárosi Törvényszéknek csupán egyetlen részcselekmény tekintetében – Hóman tevékenysége a Minisztertanács 1941. június 26-i ülésén – kellett lefolytatnia a perújítási eljárást. A bíróság ítéletében megállapította, hogy Hóman – mivel nem szándékosan követte el cselekedetét – nem segítette elő a háborúba való belesodródást a minisztertanácsi ülésen kifejtett magatartásával.
Gellért Ádám azonban úgy véli, Hóman felelőssége ebben a bűncselekményben is fennáll, mert a terhére rótt háborús bűncselekményt az is elköveti, aki azt megakadályozni nem törekedett.
Hóman Bálint | Fővárosi Törvényszék | jog | ítélet